Sidste frist for at brevstemme til folkeafstemningen om ændring af retsforbeholdet til en tilvalgsordning på torsdag er i dag.

Der kan stemmes på ethvert borgerservicekontor i kommunen, så tjek åbningstiden på kommunens hjemmesider eller pr. telefon. I dag er der også mulighed for at brevstemme på plejehjem eller sygehuse.

Fristen for at stemme i eget hjem er overskredet, og det samme gælder muligheden for at søge om at ændre afstemningssted.

Udlandsdanskere kan heller ikke nå at få papirerne i orden, så de kan brevstemme. En ansøgning om at blive optaget på valglisten skulle være sendt, så den kunne være færdigbehandlet 26. november.

Hvis du vil brevstemme skal valgkortet medbringes. En mulighed er også at tage pas, kørekort eller det gule sygesikringsbevis med som legitimation.

En stemmeseddel og en kuvert udleveres, og stemmesedlen lægges i kuverten, når krydset er sat. Desuden skal et følgebrev udfyldes med navn, fødselsdag og adresse. Nogle oplysninger kan være fortrykt, men følgebrevet skal dateres og underskrives.